Charles, par la grâce de Dieu, roy de France, savoir faisons à tous présens et avenir. Nous avoir reçeu humble supplicacion des hommes, subgetz, manans et habitans des terres et seigneuries de Pluvost, Plouvet, Longeaul, Beres et Colonges, contenant que puis aucun temps, notre amé et feal chancellier Guillaume de Roichefort, chevalier, seigneur des dits lieux, mehu de pitié et pour l’onneur et révérence de Dieu et autres bonnes et justes considéracions a affranchy et deschargiez à perpetuité les dits supplians ses hommes et subgetz masles et femelles habitans es dites seigneuries avec leurs hoirs et postérité de la servitute et condicion de mainmorte en quoy ils estoient envers luy ainsi que plus à plain est contenu en ses lettres patentes sur ce octroiées et au moïen desquelles les dictz supplians ont intencion joyr du dict affranchissement, toutesfois portant que les dictes terres dessus déclairées sont tenues de nous et que par ce moyen ou autrement par les ordonnances royaulx sur ce faictes on les pourroit prétendre estre tournez envers nous en telle servitude qu’ilz estoient envers nostre dict chancellier, parquoy noz officiers ou autres les pourroient cy après en ce donner empeschement; ilz nous ont très humblement supplié et requis qu’il nous plaise avoir agreable le dict affranchissement en les exemptant de nouvel de la dite servitude et sur ce leur impartir bénignement nostre grâce et libéralité. Pourquoy nous ces choses considérées et eu sur ce les remonstrances qui faictes nous ont esté de la part de nostre dict Chancelier, inclinant par ce libéralement à l’umble supplicacion et requeste des dicts supplians, ses dictz supplians, ses dictz hommes et subgectz, les dicts affranchissement et manumission ainsi à eulx octroiés, avons agrée et confermé, agréons et confermont par ces dictes présentes et iceulx supplians demourans es dictes terres et seigneuries dessus dictz, ensemble leurs dicts enffans et postérité née et à naistre, avons en tant que besoing est de nouvel et d’abundant affranchiz et manumiz, affranchissons et manumissons de grâce especial, plaine puissance et auctorité royal par ces présentes, et les avons délivré et délivrons de tous lyens de servitute, sans ce que à ceste occasion, ilz soient pour ce tenuz payer à nous, ne aux nostres aucune finance ou idempnité. Et laquelle finance qui pour ce nous pourroit estre deue à quelle somme quelle puisse monter, nous leur avons donnée et quictée, donnons et quictons par ces dictes présentes signées de nostre main. Si donnons en mandement, à noz amez et féaulx gens de nos Comptes à Dijon, général ayant la charge de toutes noz finances et pays de Bourgoingne, aux bailli de (Dijon) et à tous noz autres justiciers et officiers ou à leurs lieutenans et commis et à chascun d’eulx, si comme à lui appartiendra, que les dicts supplians et leurs dicts enffants et posterité, ilz facent, souffrent et laissent joyr et user de nostre présent grâce, confirmacion et chose dessus dictes, sans leur faire ne souffrir estre fait aucun destourbier ou empeschement au contraire, car ainsi nous plaist il estre fait, nonobstant les dictes ordonnances et autres quelzconques, mandemens ou desseins à ce contraires. Et afin que ce soit chose ferme et estable à tousjours, nous avons fait mectre notre seel à ces dictes présentes, sauf en autres choses nostre droit et l’autruy. Donné à Paris ou mois de juillet, l’an de grâce mil quatre cent quatre vingt et douze, et de nostre regne le neufiesme. Ainsi signé: CHARLES. Sur le reply des dictes lettres est escript: Par le Roy, le conte de Ligney, le sire de Grimault et autres présens. Signé: BOHYER. Et au dessoubz est encoire escript sur le dit reply: Visa. Contentor. MENON.